ועדת החינוך, התרבות והספורט, כנסת 24, פרוטוקול מספר 164, 2022-06-08 10:04

שרן השכל: אני שמחה לפתוח את ישיבת ועדת החינוך, התרבות והספורט של כנסת ישראל.

שרן השכל: היום אנחנו פותחים באופן רשמי את תערוכת ועדת החינוך, התרבות והספורט, כחלק מסדרה של תערוכות שאנחנו עורכים כאן.

שרן השכל: מנהלת הוועדה יהודית גידלי פעם אחר פעם מוצאת לנו אמנים ייחודיים ישראלים שמביאים לנו אור, עומק, תרבות ואמנות לתוך הוועדה.

שרן השכל: למעשה התערוכות האלה מעוררות המון המון השראה בקרב חברי הכנסת, ויוצרות בהם המון עניין.

שרן השכל: התערוכה שנפתחת היום, השם שלה היא "תל אביב-עיר ישנה חדשה".

שרן השכל: האמן הוא אסף גאם-הכהן, שנמצא אתנו כאן היום.

שרן השכל: קודם כל, אתן למנהלת הוועדה לומר כמה מילים, על הבחירה, ועל הייחודיות של האמן, ושל האומנות שמוצגת כאן בפנינו היום, ולאחר מכן כמובן אסף אנחנו נשמח שתספר לנו קצת על היצירות.

יהודית גידלי: תודה.

יהודית גידלי: ועדת החינוך התרבות והספורט היא הוועדה היחידה בכנסת שמקיימת תערוכות.

יהודית גידלי: גם בגלל שמה, וגם בגלל שזה איזה שהוא תחביב שלי.

יהודית גידלי: הוועדה מציגה תערוכות שונות, מאומנים שונים, והיא מקיפה את כל מגזרי האוכלוסייה בארץ.

יהודית גידלי: היו פה תערוכות של דתיים, חרדים, צעירים, מבוגרים, חולי נפש, יהודים, דרוזים, ערבים, נשים, אתיופיות, כל מגזר אפשרי היה כאן.

יהודית גידלי: היתה פה תערוכה מאוד מיוחדת של הדר גולדין, ציורים שלו, ועוד יש בקנה תערוכות מתוכננות.

יהודית גידלי: אני גם משתדלת שלא רק הציירים יהיו במגוון, אלא גם האומנות המוצגת כאן.

יהודית גידלי: היו פה צילומים, היו פה תמונות בשמן, באקוורל, והיו פה גם רקמות שתלינו על הקיר, ואני מקווה שנמשיך במסורת הזו.

יהודית גידלי: ואני רוצה להודות לך גבירתי היושבת ראש שאת מאפשרת את המשך המסורת הזו, שכבר נמשכת שנים רבות, ואני מקווה שגם תימשך.

יהודית גידלי: תודה.

שרן השכל: תודה רבה.

שרן השכל: אני חושבת שזה מביא המון המון עומק, והמון המון מהישראליות באומנות לתוך הכנסת.

שרן השכל: אנחנו זקוקים לזה לדעתי נפשית הרבה פעמים.

שרן השכל: אז תודה רבה על הדברים.

שרן השכל: האמן אסף גאם הכהן, נשמח לשמוע ממך קצת על היצירות, קצת להציג אותן בפנינו ולספר לנו עליהן.

אסף גאם הכהן: תודה רבה.

אסף גאם הכהן: אז כן, בפתח הדברים שאני רוצה להודות ליהודית על העשייה המבורכת שלה, על ההזדמנות הזו, זה לא עניין של מה בכך, בעיניי בכלל.

אסף גאם הכהן: מילדות אני נהנה לדמיין את העתיד, איך ייראו האנשים בעתיד.

אסף גאם הכהן: איך תראה העיר, איך אנשים ירגישו בתוך המרחב הזה.

אסף גאם הכהן: ואלה שאלות שעומדות בבסיס של היצירה שלי בשבע השנים האחרונות, שהתערוכה הזאת במקום מסוים מסכמת את התהליך הזה.

אסף גאם הכהן: זו תערוכת סיכום ביניים.

אסף גאם הכהן: מה שהתחיל כניסוי טכני, של שבירת תמונות שצילמתי, בתוך המחשב, סוג של משחק, התגבש עם השנים לשפה אומנותית, שבאמצעותה אני בוחן את אותן שאלות, את אותן תמות שהזכרתי קודם.

אסף גאם הכהן: ונראה שבתקופה כזו של שינויים מואצים, במיוחד אחרי הקורונה, עם כל הבידוד והמרחב הדיגיטלי שפשוט נסחפנו לתוכו, נראה שהשאלות האלו עוד יותר תקפות בתקופה הזאת.

אסף גאם הכהן: בתערוכה אני מציג עבודות על ושל תל אביב.

אסף גאם הכהן: תל אביב כמקום ותל אביב כרעיון.

אסף גאם הכהן: זה מקום שבמובנים רבים הוא פרי חזונו של הרצל, שגם כן ישב וניסה לדמיין איך ייראו החיים בעתיד.

אסף גאם הכהן: איך האנשים ייראו באותם מקומות.

אסף גאם הכהן: וזה מקום שמשמש עבורי גם כמקום מגורים, אבל גם כמקור להשראה.

אסף גאם הכהן: ונראה שלאחרונה גם העיר תל אביב עצמה לא עומדת כבר בקצב השינויים שנכפים עליה, ונראה כאילו היא מתפרקת ונבנית מחדש.

שרן השכל: היועצים המשפטיים של ועדת החינוך, התרבות והספורט, שחלקם גרים בתל אביב, ונהנים מהיצירות האלה יום יום.

אסף גאם הכהן: המקומות שמצולמים פה הם מקומות מכל רחבי תל אביב, מהצפון, מפארק הירקון, דרומה עד לדרום תל אביב, דרך המרכז, יש לנו פה את שיינקין, דיוטי-פרי בנתב"ג, שאולי הוא לא בתוך תל אביב, אבל קשה לחתוך את הקשר ביניהם.

אסף גאם הכהן: כיכר הבימה.

אסף גאם הכהן: יש גם אנקדוטות, כמו המונית-שירות, כל כך תל אביבית, עם הריפודים הכחולים הבלתי נגמרים שלה.

אסף גאם הכהן: ובאמת הבסיס של העבודות האלה זה ניסיון לפרק ולבנות מחדש את החלל, ולראות איך האנשים בעצם מאכלים חלל כזה, שהוא דיגיטלי.

אסף גאם הכהן: מצד אחד, הדיגיטציה הזאת, המתיחה של הפיקסלים מפרידה בין האנשים, אבל מהצד השני אפשר לומר גם שהיא מחברת ביניהם, הקווים שנמתחים מצד לצד.

אסף גאם הכהן: וזו השורה התחתונה מבחינתי.

אסף גאם הכהן: האנשים שחיים בתוך המרחב, ממשיכים לאכלס אותו, זזים כל הזמן עם המרחב שמשתנה.

אסף גאם הכהן: וכן, נקווה שימשיך ככה.

שרן השכל: נהדר, ממש מעורר השראה ויפיפה.

שרן השכל: אנחנו נשמח אם תספר לנו קצת עליך, כאמן, על הלימודים, על הדרך.

אסף גאם הכהן: האמת היא שכאמן עשיתי דרך קצת מוזרה.

אסף גאם הכהן: לא למדתי אמנות אף פעם, למדתי במכללת ספיר בנגב, בשדרות, הנדסאי צילום, ואחר כך BA בקולנוע, ותואר שני במחקר התרבות באונ' תל אביב.

אסף גאם הכהן: אפשר לומר שבאיזה שהוא מקום נקלעתי לתוך עולם האמנות ככה בלי להתכוון.

אסף גאם הכהן: ולאורך כל העשייה האמנותית שלי אני מנסה לאתגר, אני מגיע מצילום, אני מנסה לאתגר את הגבולות של הצילום.

אסף גאם הכהן: העבודות שלי תמיד מתבססות על צילום, אבל אף פעם זה לא צילום ישיר, זאת אומרת לא להרים מצלמה ולהנציח רגע, אלא לראות איך הרגע הזה שמונצח, איך אפשר לפרש אותו באופנים שונים, איך אפשר לייצר איזה שהוא סוג של תקשורת חדשה מתוך חומר הגלם הזה שאספתי.

אסף גאם הכהן: לאורך השנים לימדתי דורות של צלמים, אני מלמד בקאמרה אובסקורה כבר משנת 2005, וראיתי את המדיום הזה מתפתח, ראיתי את התרבות, את תל אביב סביבי מתפתחת.

אסף גאם הכהן: אחרי שדרות עברתי לתל אביב, ואני שם כבר למעלה מעשור.

אסף גאם הכהן: אני גם מנסה, במהלך השנים, לייצר, להשפיע ברמה תרבותית וחברתית, אז אני כל שנה עושה איזה שהוא פרוייקט שהוא התנדבותי, בעיקר עם אוכלוסיות מוחלשות, פגועי נפש וילדים בסיכון, בני נוער בסיכון.

אסף גאם הכהן: כאמן זכיתי להציג ארבע תערוכות יחיד, גם בארץ וגם בחו"ל.

אסף גאם הכהן: זכיתי בפרס משרד התרבות לעידוד היצירה בשנת 2017, אז זו גם סוג של סגירת מעגל להציג פה.

שרן השכל: נהדר.

שרן השכל: אז קודם כל אני רוצה להודות לך בשם חברי הכנסת והוועדה כולה, וכל צוות הוועדה, שהעמדת לרשותנו את היצירות הנהדרות האלה.

שרן השכל: התערוכה הזו תהיה פתוחה למשך חודש, ויוכלו להגיע ולצפות בעצם ביצירות גם חברי הכנסת וגם הציבור הכללי שמגיע אל הוועדה, בין אם זה מוזמנים ובין אם זה אורחים שמגיעים אל הכנסת.

שרן השכל: אני רוצה להודות לך שאתה חולק אתנו כאן את היצירות הנהדרות, ושיהיה המון המון בהצלחה בהמשך הדרך.

שרן השכל: אנחנו נמשיך לעקוב אחריך.

שרן השכל: ומקווה לראותך בתערוכות נוספות, במוזיאונים, באירועים רבים נוספים.

שרן השכל: תודה רבה.

אסף גאם הכהן: תודה רבה.

שרן השכל: מישהו רוצה להוסיף משהו?

דב גאם: אני אבא של האמן, ואני גאה בו.

שרן השכל: תודה רבה, אנחנו מזמינים את הציבור ואת חברי הכנסת להתרשם, אנחנו כמובן נמשיך להנות ממנה בחודש הקרוב.

יהודית גידלי: אני מודה לכל האומנים שהציגו עד כה בתערוכות, וכבר יש לי שתי תערוכות שכבר נמצאות בהמתנה, ואני שמחה ומודה שכל באי הבית יוכלו להנות מהתערוכה הזו.

יהודית גידלי: תודה רבה.

שרן השכל: נהדר.

שרן השכל: תודה רבה לכם.

שרן השכל: הישיבה נעולה.